આ કવાયતના તારણ મુજબ ૩ કરોડ લાભાર્થીમાંથી હાર્ટના સંભવિત દર્દીની સંખ્યા ૧૮ લાખ, ન્યુરોના દર્દીઓની સંખ્યા ૭.૨૦ લાખ અને કેન્સરના દર્દીઓની સંખ્યા એક લાખ હોવાનો અંદાજ મુકી શકાય. સંદેશની કવાયતના તારણ મુજબ આટલા દર્દીઓના અંદાજ સામે હાર્ટના દર્દીને સારવાર આપવા લાખે ૧૬ સ્પેશ્યાલિસ્ટ ડોકટર, ન્યુરોની સારવાર માટે લાખે ૧૩ સ્પેશ્યાલિસ્ટ ડોકટર અને કેન્સરની સારવાર માટે લાખે ૬૯ સ્પેશ્યાલિસ્ટ ડોકટર ઉપલબ્ધ છે. સ્વાભાવિકપણે જ આ સંખ્યા ખૂબ જ ઓછી છે. એટલું જ નહીં, ખાનગી હોસ્પિટલોમાં ઉપલબ્ધ સ્પેશિયાલિસ્ટ ડોકટરોમાંથી મોટા ભાગના એટલે કે ૯૦ ટકા જેટલા વિઝિટિંગ ડોકટર તરીકે જ સેવા આપે છે અને સપ્તાહમાં માત્ર એક કે બે દિવસ જ આવે છે. આવા વિઝિટિંગ ડોકટર્સ પોતાની ખાનગી હોસ્પિટલો પણ ધરાવે છે અને આ ડોકટરો એક કરતાં વધારે હોસ્પિટલોમાં સેવા આપે છે. એનલિસ્ટેડ ૧૪૪ હોસ્પિટલમાં કેટલા ઓપરેશન થિયેટર છે તેની વિગતો પણ સંદેશે મેળવી હતી. આ પૈકીની સરકારી હોસ્પિટલોમાં ઓપરેશન થિયેટરની સંખ્યા તો પૂરતી છે, પણ ડોકટરોના અભાવે આ ઓપરેશન થિયેટરની ક્ષમતાનો ઉપયોગ સંપૂર્ણપણે થતો નથી.